Yakka tartibdagi uy-joylarni qurish va qayta qurish uchun ipoteka krediti ajratishning soddalashtirilgan tizimini joriy qilish toʻgʻrisida
(resolution, 2023-12-15)

Oʻzbekiston Respublikasi Prezidentining “Ipoteka krediti mexanizmlarini takomillashtirishga oid qoʻshimcha chora-tadbirlar toʻgʻrisida” 2019-yil 28-noyabrdagi PF-5886-son Farmoni ijrosini taʼminlash, shuningdek, yakka tartibdagi uy-joylarni qurish va qayta qurish uchun ipoteka krediti ajratishni yanada soddalashtirish maqsadida Vazirlar Mahkamasi qaror qiladi: 1. Ipoteka kreditlarining soddalashtirilgan tizimini joriy qilish maqsadida tajriba tariqasida Andijon viloyatining Andijon shahri, Qoʻrgʻontepa va Shahrixon tumanlarida Oʻzbekiston Respublikasi Moliya vazirligi tomonidan ajratiladigan mablagʻlar hisobidan “Ipoteka-bank” ATIB va “Biznesni rivojlantirish banki” ATBlar tomonidan aholiga ipoteka kreditlari ajratish boʻyicha quyidagilarga: mijozning tanloviga koʻra, xoʻjalik usulida yakka tartibdagi uy-joylarni qurish (qayta qurish) uchun ipoteka krediti qarz oluvchining bank plastik kartochkasiga bosqichma-bosqich oʻtkazish yoʻli bilan ajratilishiga; qurilish davri uchun 6 oy imtiyozli davr belgilanishiga; daromadlari toʻgʻrisida kamida oxirgi uch oy uchun ish joyidan berilgan maʼlumotnomalar, ish beruvchi tomonidan berilgan ish haqi va unga tenglashtirilgan toʻlovlar, pensiya toʻlovlari, foizlar, dividendlar, mol-mulkni ijaraga berishdan olingan doimiy tarzdagi daromadlar davlat soliq xizmati organi tomonidan tasdiqlangan jismoniy shaxslarning daromadlari boʻyicha deklaratsiyalar bilan birga va xalqaro pul oʻtkazmalari tizimi orqali kelib tushgan mablagʻlar hamda qonunchilikda taqiqlanmagan boshqa daromadlarni qarz oluvchining (birgalikda qarz oluvchining) kreditga layoqatliligini hisoblashda inobatga olishga; kreditning maqsadli ishlatilishini bank va qarz oluvchi oʻrtasida dastlab imzolangan uy-joy qurilishini bajarish reja-jadvali asosida bajarilgan ishlar sifatida qabul qilishga; kredit ajratish uchun yakka tartibdagi uy-joylarning tegishli loyiha tashkilotlari tomonidan ishlab chiqilgan loyiha-smeta hujjatlari (yer usti va yer osti muhandislik kommunikatsiyalari aks ettirilgan yer uchastkasi tarhi, yakka tartibda uy-joyning poydevorlari, yertoʻlalari, qavatlari, ularning kesimlari va binoning old tomoni tarhlari, moliyaviy smeta hisob-kitobi) hamda asosiy turdagi qurilish materiallari qiymati asos sifatida qabul qilinishiga; yakka tartibdagi uy-joylarning moliyaviy smeta hisob-kitobining 10 foizi miqdorida boshlangʻich badal sifatida qarz oluvchining mablagʻlari, mavjud qurilish materiallari, ishchi kuchi va bajarilgan qurilish-montaj ishlari qabul qilinishiga ruxsat berilsin. 2. “Ipoteka-bank” ATIB va “Biznesni rivojlantirish banki” ATBga mazkur qaror talablaridan kelib chiqqan holda, oʻzining ichki nizomlariga tegishli oʻzgartirish va qoʻshimchalar kiritish tavsiya etilsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Andijon viloyati hokimi Sh.Q. Abdurahmonov zimmasiga yuklansin.